РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

10 Број:06-2/252-12

25. октобар 2012. године

Б е о г р а д

З А П И С Н И К

са Треће седнице Одбора за дијаспору и Србе у региону

У уторак, 06. новембра 2012. године, у просторијама Дома Народне скупштине, у сали 1. са почетком у 11,00 часова, одржана је Трећа седница Одбора за дијаспору и Србе у региону.

Седници Одбора присуствовало је десет народних посланика, чланова и заменика чланова Одбора: Александар Чотрић, председник; проф др Марко Атлагић, члан; Александра Ђуровић, члан; Миодраг Линта, члан; др Јанко Веселиновић, члан; Миодраг Стојковић, члан; др Дијана Вукомановић, члан; Јелена Травар Миљевић, члан; Милорад Стошић, члан и Невена Стојановић, члан.

Оправдано одсутни : , Ивица Тончев, члан; Весна Степић, заменик члана; Петар Петковић, члан и Милан Лапчевић, члан .

Седници нису присуствовали: Сања Чековић, члан и Сања Јефић Бранковић, члан.

Председник Одбора Александар Чотрић отворио је седницу и констатовао кворум. На предлог председника Одбора, једногласно је усвојен следећи

Дневни ред

1. Информација о припреми закона о матици исељеника Србије

2. Информација о посети председника Одбора Александра Чотрића и члана Одбора Милорада Стошића Македонији од 27. до 29. октобра текуће године

3. Информација о састанцима чланова Одбора са представницима Удружења писаца „Седмица из Франкфурта и „Напредног клуба“ из Београда и

4. Разно

Пре преласка на дневни ред председник Одбора је подсетио присутне на чињеницу да је у четвртак 01. новембра Влада именовала за директора Канцеларије за сарадњу са дијаспором и Србима у региону Славку Драшковић и да су се стекли услови за рад Канцеларије, а тиме и сарадњу овог Одбора са Канцеларијом.

Записник са Друге седнице Одбора је стављен на гласање и једногласно усвојен.

Поводом прве тачке дневног реда, председник Одбора је дао неколико уводних напомена, подсећајући на састав радне групе која је у претходном сазиву учествовала у изради нацрта овог закона, а потом дао реч др Јанку Веселиновићу, известиоцу по овој тачки.

Др Јанко Веселиновић је у излагању истакао да је повод за израду овог закона била идеја о константном постојању једне институције, која води бригу о дијаспори Србима у региону, о деци у дијаспори и стара о очувању архивске грађе, а на коју неће утицати промене власти у Србији. Како Удружење грађана „Матица исељеника Србије“ постоји од 1949. године и преживело је разне фазе у свом шездесеттрогодишњем постојању, нагласио је да је све време одржала самосталност у свом раду. Држава је у одређеним периодима финансирала њен рад, али већ извесно време Матица исељеника Србије, сем простора од 250 квадрата, у Нушићевој улици у Београду, волонтерског рада и архивске грађе, нема финасијских средства, неопходних за континуирано функционисање. С обзиром на дужину постојања и рада, као удружење је завредело да добије правну посебност и подршку од државе. Закон је остао у радној верзији и ту верзију је др Јанко Веселиновић обећао да ће проследити, како би била доступна свим члановима Одбора ради упознавања, а у циљу наставка његове израде. С друге стране, када је у питању Предлог закона о буџету Републике Србије за 2013. годину, предложио је да се амандмански у делу описа позиција реагује, како би се одговарајућа средства определила за Матицу исељеника Србије, с обзиром на значај и дужину њеног постојања, водећи се респектабилоношћу и поверењем којег је дугогодишњим радом стекла.

Пре преласка на другу тачку дневног реда чланови Одбора су у разговору поводом постављења директорке Канцеларије за сарадњу са дијаспором и Србима у региону издвојили неколико ствари: да се директорки Канцеларије испред Одбора упути честитка; да на планираној седници Одбора на којој ће се разматрати Предлог закона о буџету у делу који се односи на Канцеларију, директорка присуствује, да своје мишљење и уједно члановима Одбора изложи своје виђење рада Канцеларије и будуће сарадње са Одбором за дијаспору и Србе у региону. У разговору са директорком Канцеларије, чланови Одбора треба да подсете на неопходност што хитнијег одржавања Скупштине дијаспоре, чију би организацију, с обзиром на техничке услове, извела Канцеларија за сарадњу са дијаспором и Србима у региону; да у циљу расподеле активности чланова Одбора, Канцеларија достави, већ захтеване информације: а) календар важних догађаја, тј. манифестација које обележава наша дијаспора у региону и свету; б) списак правних субјеката, тј. српских удружења у дијаспори са назнаком када су основани, колико чланова броје и њихови досадашњи резултати рада; в) списак делегата Скуштине дијаспоре (име, презиме, испред ког српског удружења и из које земље).

Поводом друге тачке дневног реда, председник Одбора, Александар Чотрић је указао да су сви чланови Одбора благовремено добили извештај о посети Македонији ради упознавања, али и додао неколико реченица везаних за обележавање стогодишњице кумановске битке, као и за сусрете са представницима српске заједнице у Скопљу и њиховог политичког учешћа кроз партије позиције и опозиције. Милорад Стошић је, такође издвојио неколико сегмената везаних за ову посету и изнео запажање о битности уважавања супротно политички опредељених представника српске заједнице. Када је у питању асимилација, приметио је да је евидентна, али да званично нигде није обележена као проблем. Извештај је једногласно подржан.

Преласком на трећу тачку дневног реда, председник Одбора је подсетио да су белешке са састанака чланова Одбора са представницима Удружења писаца „Седмица из Франкфурта и „Напредног клуба“ из Београда благовремено достављене члановима Одбора на упознавање. Није било примедби, те су једногласно прихватили текст белешки са ова два састанка..

Како је у међувремено Српско привредно друштво „Привредник“ из Хрватске доставило свој „Пројекат“, који је, такође, благовремено подељен члановима Одбора, у разговору су се чланови сложили да се дискусије поводом овог „Пројекта“ одложе за наредну седницу Одбора, како би имали више времена да се детаљније упознају са садржином истог.

Седница је завршена у 12,40 часова.

СЕКРЕТАР ПРЕДСЕДНИК

-------------------------------------- ----------------------------------

Весна Матић Вукашиновић Александар Чотрић